b'\n_START_ARTICLE_\nJackson Pollock\n_START_SECTION_\nMladost in \xc5\xa1tudij\n_START_PARAGRAPH_\nPollock se je rodil na ran\xc4\x8du Watkins v Codyju na severozahodu Wyominga. Bil je najmlaj\xc5\xa1i od petih sinov farmerja in kasnej\xc5\xa1ega vladnega zemljemerca Le Roya Mc Coya. Posinovil ga je Pollock iz Iowe in po njem je \xc5\xbeelel obdr\xc5\xbeati priimek. O\xc4\x8de Mc Coy je bil poljedelec, doma iz Nove Anglije. V za\xc4\x8detku 1920. se je zaposlil v dr\xc5\xbeavni slu\xc5\xbebi kot zemljemerec. Mati Stella May Mc Clure je bila irskega rodu. Dru\xc5\xbeina je zapustila Cody, ko je bil Paul star eno leto. Do njegovega desetega leta se je dru\xc5\xbeina selila desetkrat, vsaki\xc4\x8d v drugo mesto. Paul je odra\xc5\xa1\xc4\x8dal v Arizoni in v mestu Chico, Kalifornija. Kmalu mu je umrl o\xc4\x8de. Leta 1930 je kon\xc4\x8dal srednjo \xc5\xa1olo za uporabno umetnost (Manual Arts High School) v Los Angelesu. \xc5\xbde v zgodnji mladosti se je med o\xc4\x8detovim delom pri zemljemerstvu seznanil s kulturo ameri\xc5\xa1kih staroselcev. Najprej se je v Los Angelesu estetsko zanimal za kiparstvo, saj je ta umetni\xc5\xa1ka dejavnost bolj ustrezala njegovemu zna\xc4\x8daju. Plasti\xc4\x8dne vaje so mu omogo\xc4\x8dale odkrivanje samega sebe in so ustrezale njegovi \xc5\xbeelji po ustvarjanju, da bi se odlikoval z ne\xc4\x8dim oprijemljivim. Poleg umetnosti se je za\xc4\x8del zanimati za daljnovzhodno in indijsko filozofijo. Bral je Kri\xc5\xa1namurtija, kasneje pa se je zanimal za Junga in psihoanalizo. Med letoma 1928 in 1929 je pomagal svojemu o\xc4\x8detu in bratu Sanfordu pri geolo\xc5\xa1kih in topografskih delih v Velikem kanjonu, Arizoni in vsej Kaliforniji. V teh letih se je za\xc4\x8del predajati alkoholizmu, ki se ga ni mogel otresti vse \xc5\xbeivljenje. _NEWLINE_Leta 1929 se je z bratom Charlesom preselil v New York, kjer sta oba \xc5\xa1tudirala pri Bentonu na umetni\xc5\xa1ki akademiji Umetni\xc5\xa1ka \xc5\xa1tudentska zveza (Art Students League of New York). Pollock je v tem \xc4\x8dasu opustil svoje prvo ime Paul, in odslej uporabljal le srednje ime Jackson. Benton je bil eden od najbolj znanih predstavnikov ameri\xc5\xa1kega pokrajinskega realizma. S Pollockom je ravnal kot o\xc4\x8de s sinom in mu tudi materialno pomagal. Njegov pode\xc5\xbeelski slog je na Pollocka vplival v manj\xc5\xa1i meri, bolj sta nanj vplivala ritmi\xc4\x8dna raba barv in silovita neodvisnost. Po mojstru je prevzel tehniko odkritih, \xc5\xbeivahnih in dinamike polnih potez s \xc4\x8dopi\xc4\x8dem v baro\xc4\x8dnem slogu. Bolj pomembni so bili vplivi Ryderja in kasneje Siqueirosa ter socialni realizem Orozca. Prve izku\xc5\xa1nje s stenskim slikarstvom so v Pollocku pri\xc5\xbegale njegovo sr\xc4\x8dno \xc5\xbeeljo za slikanje samostojnih velikih del, ki jo je uresni\xc4\x8dil 12 let kasneje._NEWLINE_Po letu 1935 so ga najbolj navdihovali Picasso, Mir\xc3\xb3 in evropski surrealisti. Leta 1938 je opustil svoj \xc5\xa1tudij, ki ga je dotlej delil z brati, in se umaknil v samotno \xc5\xbeivljenje. Med letoma 1938 in 1942 je delal na projektu upodabljajo\xc4\x8dih umetnosti Zveznega umetni\xc5\xa1kega projektivnega urada (Federal Art Project) newdealovske agencije WPA. Projekt je ustanovila vlada, da bi pomagala umetnikom. Njegovi uspehi v tem okviru so bili skromni. Nekatere njegove slike iz tega obdobja so sedaj izgubljene. Ohranjene slike pri\xc4\x8dajo o njegovi kompleksni povezavi med uporabljenim materialom in postopno pojavitvijo globokega osebnega slikovnega jezika._NEWLINE_Leta 1939 se je udele\xc5\xbeil pomembne razstave v galeriji Mac Millan Gallery v New Yorku, ki jo je organiziral John Graham. Leta 1942 mu je Robert Motherwell predstavil Peggy Guggenheim, ki se je ravno tisti \xc4\x8das vrnila iz Evrope, podpisala z njim petletno pogodbo in mu naro\xc4\x8dila sliko velikih izmer za njeno hi\xc5\xa1o v New Yorku. Istega leta se je udele\xc5\xbeil skupinske razstave \xc2\xbbUmetnost tega stoletja\xc2\xab\xc2\xa0(\xc2\xbbArt of This Century\xc2\xab) v New Yorku. Tedaj je Clement Greenberg prvi odkril novost in vrednost njegovega poslanstva in o tem pisal v \xc4\x8dastniku The Nation. Ob\xc4\x8dinstvo in poznavalce umetnosti je opozoril na Pollocka. Bil je njegov za\xc5\xa1\xc4\x8ditnik in ga je v tisku neutrudno podpiral.\n_START_SECTION_\nPo letu 1950\n_START_PARAGRAPH_\nPollockove najbolj znane slike izhajajo iz tega \xc2\xbbkapljajo\xc4\x8dega obdobja\xc2\xab\xc2\xa0med letoma 1947 in 1950. Svojo slavo si je pridobil 8. avgusta 1949, ko je revija Life objavila naslov \xc2\xbbAli je najve\xc4\x8dji \xc5\xbeive\xc4\x8di slikar v Zdru\xc5\xbeenih dr\xc5\xbeavah?\xc2\xab\xc2\xa0Na vi\xc5\xa1ku svoje slave je Pollock nenadoma opustil ta slog._NEWLINE_Njegova dela po letu 1951 so imela temnej\xc5\xa1e barve. Nekaj je bilo \xc4\x8drnih na nepri\xc4\x8dvr\xc5\xa1\xc4\x8denih platnih. Nato je spet za\xc4\x8del uporabljati barve in figurativne elemente. V komercialni galeriji je bilo veliko povpra\xc5\xa1evanja zbiralcev za nove slike. Zaradi tega pritiska se je njegova nagnjenost do pija\xc4\x8de \xc5\xa1e poglobila._NEWLINE_\xc5\xbdelel je kon\xc4\x8dati gledal\xc4\x8devo iskanje predstavljajo\xc4\x8dih elementov v svojih slikah, in je tako opustil njihovo poimenovanje, in jih je raje \xc5\xa1tevil\xc4\x8dil. S tem v zvezi je dejal:\xc2\xa0\xc2\xbb... gledajo pasivno in posku\xc5\xa1ajo sprejeti kaj slika lahko ponudi. Ne zanima jih vsebina ali vnaprej ustvarjena zamisel o tem kaj bi sploh morali gledati.\xc2\xab\xc2\xa0Lee Krasner je dejala: \xc2\xbbPollock je dajal naslove svojim slikam ... sedaj pa jih preprosto o\xc5\xa1tevil\xc4\x8di. \xc5\xa0tevilke so nevtralne. Prisilijo ljudi da gledajo v sliko zaradi tega kar je - \xc4\x8dista slika.\xc2\xab_NEWLINE_V letih 1952 in 1953 je imel \xc5\xa1e dve osebni razstavi v Evropi, v ateljeju Paula Facchettija v Parizu in Kunsthausu v Z\xc3\xbcrichu. Vsi ti umetni\xc5\xa1ki in gospodarski uspehi mu niso mogli povrniti duhovne vedrine. Njegovo delo mu je bilo nekak\xc5\xa1en verski obrednik, ki ga je ves ta \xc4\x8das ti\xc5\xa1\xc4\x8dal v jasnovidnem blede\xc5\xbeu. \xc5\xbdivel je tik na meji neposredne katastrofe, fizi\xc4\x8dno \xc5\xbee povsem zanemarjen. _NEWLINE_Pollock leta 1955 skoraj ni slikal. Po boju z alkoholizmom, ki ga je bil celo \xc5\xbeivljenje, se je njegova pot prekinila v avtomobilski nesre\xc4\x8di s \xc5\xa1portnim avtom Oldsmobile manj kot miljo stran od njegovega doma v Springsu v 45. letu starosti. Ena sopotnica Edith Metzger je umrla, Pollockova prijateljica Ruth Kligman pa je pre\xc5\xbeivela. Po njegovi smrti je s posestvom upravljala Lee Krasner. Poskrbela je, da je Pollockov ugled ostal mo\xc4\x8dan, navkljub spremembam umetni\xc5\xa1kih slogov. Oba sta pokopana na pokopali\xc5\xa1\xc4\x8du Green River v Springsu, kjer je z veliko skalo nazna\xc4\x8den njegov grob, z manj\xc5\xa1o pa njen._NEWLINE_Njegova zadnja slika iz leta 1955 nosi naslov Vonjave.'